b'\n_START_ARTICLE_\nArtjom Sergejev\n_START_PARAGRAPH_\nArtjom Fjodorovit\xc5\xa1 Sergejev (vene keeles \xd0\x90\xd1\x80\xd1\x82\xd1\x91\xd0\xbc \xd0\xa4\xd1\x91\xd0\xb4\xd0\xbe\xd1\x80\xd0\xbe\xd0\xb2\xd0\xb8\xd1\x87 \xd0\xa1\xd0\xb5\xd1\x80\xd0\xb3\xd0\xb5\xd0\xb5\xd0\xb2; 5. m\xc3\xa4rts 1921 \xe2\x80\x93 15. jaanuar 2008) oli N\xc3\xb5ukogude Liidu s\xc3\xb5jav\xc3\xa4elane (kindralmajor). Ta oli tuntud revolutsion\xc3\xa4\xc3\xa4ri Fjodor Sergejevi poeg ja N\xc3\xb5ukogude Liidu kauaaegse riigijuhi Jossif Stalini kasupoeg._NEWLINE_Ta s\xc3\xbcndis Jelizaveta ja Fjodor Sergejevi perekonnas. Tema isa, kelle parteiline varjunimi oli ka "Artjom", oli Stalini l\xc3\xa4hedane s\xc3\xb5ber ja v\xc3\xb5itluskaaslane. Ta hukkus viis kuud p\xc3\xa4rast poja s\xc3\xbcndi toimunud lennu\xc3\xb5nnetuses._NEWLINE_Oma s\xc3\xb5bra surma j\xc3\xa4rel v\xc3\xb5ttis Stalin v\xc3\xa4ikese Artjomi oma perekonda kasvatada ja too kasvas \xc3\xbcles koos Stalini poja, temaga \xc3\xbchevanuse Vassiliga. Paraku oli Stalin kogu aeg h\xc3\xb5ivatud ja aastatel 1923\xe2\x80\x931927 kasvasid m\xc3\xb5lemad poisid peamiselt lastekodu personali hoole all. T\xc3\xb5si k\xc3\xbcll, Artjomi ema ja Stalini abikaasa Nade\xc5\xbeda olid selle lastekodu juhid. Artjom veetis Staliniga koos aega peamiselt Stalini puhkuste ajal l\xc3\xb5unas._NEWLINE_Lisaks Vassili Stalinile l\xc3\xa4vis ta ka mitmete teiste parteitegelaste ja s\xc3\xb5jav\xc3\xa4elaste poegadega. Tema \xc3\xbcks l\xc3\xa4hemaid s\xc3\xb5pru oli Mihhail Frunze poeg Timur Frunze, kes hukkus 1941. aastal._NEWLINE_Artjom Sergejev j\xc3\xa4i Stalini perekonda kuni 16. eluaastani, p\xc3\xa4rast seda astus suurt\xc3\xbckiv\xc3\xa4ekooli, mille l\xc3\xb5petamise j\xc3\xa4rel 1940. aastal alustas tegevteenistust Punaarmees. Osales Teises maailmas\xc3\xb5jas, langes sakslaste k\xc3\xa4tte s\xc3\xb5javangi ja p\xc3\xb5genes. Oli seej\xc3\xa4rel seotud ka partisaniliikumisega._NEWLINE_Sergejev juhatas p\xc3\xa4rast s\xc3\xb5da \xc3\xb5hut\xc3\xb5rjev\xc3\xa4gede 9. diviisi. Ta erustus 1981. aastal_NEWLINE_Sergejevi s\xc3\xb5jav\xc3\xa4eline karj\xc3\xa4\xc3\xa4r on v\xc3\xb5rdlemisi tavaline, oluliseks peetakse just tema m\xc3\xa4lestusi, mis kajastavad elu Stalini perekonnas. Tema m\xc3\xa4lestusi on kasutanud oma teostes mitmed kaasaegsed vene ja  teiste riikide ajaloolased, nende seas ka Briti ajaloolane Simon Sebag Montefiore.'